次韻葉權之
作者：毛滂
朝代：宋

paragraphs: 二年錦衣城，坐悵朋游落。
雙瞳不敢白，但向湖山著。
頃當舍之去，眼界垂落寞。
忽逢昔所傾，人事豈容約。
西行追畫鷁，北首望金雀。
斯人玉樹明，映我蒹葭惡。
平生函牛鼎，顧可作雞臛。
干將久在冶，宜有當槖籥。
大器不匆匆，一飛要寥廓。
佳哉妙五言，珠琲相磊硌。
長城矗金墉，銛鋒露霜鍔。
向我寧可當，倒戈爲之却。
我生已數奇，世味寒冰薄。
兹行聊爾耳，外物矧可略。
所喜得公游，昏愚煩發藥。
不重千金裘，爲公了杯酌。